
SUĠĠERIMENTI
Il-Kumitat għal-Libertajiet Ċivili, il-Ġustizzja u l-Intern jistieden lill-Kumitat għall-Kontroll tal-Baġit, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:
[bookmark: restart]1.	Jinnota li l-Qorti tal-Awdituri (il-“Qorti”) awditjat oqsma ta’ nfiq li jinkludu diversi politiki relatati mal-migrazzjoni u l-ġestjoni tal-fruntieri (Intestatura 4) u s-sigurtà u d-difiża (Intestatura 5); 
2.	Jinnota li għall-oqsma ta’ nfiq awditjati relatati mal-politiki dwar il-migrazzjoni u l-ġestjoni tal-fruntieri, is-sigurtà u d-difiża, il-Qorti eżaminat kampjun ta’ 23 tranżazzjoni, taħt l-intestaturi 4 u 5 tal-QFP; jieħu nota tal-ispjegazzjoni tal-Qorti li l-ambitu tal-awditu ma kienx maħsub biex ikun rappreżentattiv għal dawn l-intestaturi iżda madankollu kkontribwixxa għad-dikjarazzjoni ta’ assigurazzjoni tagħhom; itenni t-talba tal-Parlament biex jitwettaq l-awditu b’mod li jippermetti l-kalkolu tal-livell ta’ żball stmat;
3.	Jinnota bi tħassib il-fatt li 11 mit-23 tranżazzjoni eżaminati mill-Qorti kien fihom żbalji kwantifikabbli li kellhom impatt finanzjarju fuq l-ammonti ddebitati lill-baġit tal-Unjoni; jenfasizza li każijiet bħal dawn jista’ jkollhom impatt negattiv fuq ir-reputazzjoni; 
4.	Jinnota li l-Istati Membri reġgħu taw spinta lill-implimentazzjoni tal-programmi nazzjonali tagħhom fl-2022; jinsab imħasseb dwar il-fatt li għadhom ma ġewx żborżati ammonti sinifikanti kemm għall-Fond għall-Ażil, il-Migrazzjoni u l-Integrazzjoni (AMIF) (26 %) kif ukoll għall-Fond għas-Sigurtà Interna (ISF) (33 %), hekk kif jirrikonoxxi li l-finanzjament għall-2014-2020 għandu jintefaq sa Ġunju 2024;  iħeġġeġ lill-Kummissjoni żżid l-isforzi tagħha biex tassisti lill-Istati Membri fl-implimentazzjoni effettiva tal-programmi nazzjonali rispettivi tagħhom;
5.	Jinnota li l-Kummissjoni ma użatx il-prerogattivi sħaħ tagħha, bħala gwardjan tat-trattati, biex tiżgura li r-Rumanija u l-Bulgarija jiġu aċċettati fiż-żona Schengen, minkejja l-fatt li ż-żewġ pajjiżi ilhom mill-2011 jissodisfaw il-kundizzjonijiet kollha biex ikunu membri sħaħ taż-żona Schengen;
6.	Jiddispjaċih dwar il-prattika tal-Kummissjoni li spiss tipprovdi biss ammont limitat ħafna ta’ informazzjoni dwar l-implimentazzjoni tal-leġiżlazzjoni tal-UE lill-Parlament; jistieden lill-Kummissjoni tkun aktar proattiva f’dak li jirrigwarda l-pubblikazzjoni ta’ tali statistika sabiex turi li l-politiki huma neċessarji u proporzjonati għall-ilħuq tal-objettiv tagħhom;
7.	Jieħu nota tal-azzjonijiet fil-pront mid-DĠ HOME wara l-aggressjoni Russa, speċjalment l-abbozzar f’waqtu ta’ deċiżjoni li ppermettiet l-attivazzjoni għall-ewwel darba tad-Direttiva dwar il-Protezzjoni Temporanja; 
8.	Jinnota li n-numru ta’ migranti mingħajr dokumenti fil-fruntieri esterni qed ikompli jiżdied meta mqabbel mas-sena preċedenti; jieħu nota tal-azzjonijiet tad-DĠ HOME minn naħa biex joħloq sħubijiet kontra n-networks tat-traffikar tal-bnedmin, biex jappoġġja lill-Istati Membri fit-twettiq ta’ rilokazzjonijiet u mekkaniżmi oħra ta’ trasferiment u fit-titjib tal-proċeduri rapidi u effiċjenti tal-ażil u tar-ritorn, bħal dawk li relatati mal-politika tal-UE dwar il-viżi u l-kooperazzjoni bilaterali, u min-naħa l-oħra azzjonijiet li jippromwovu politiki ta’ integrazzjoni għal- ċittadini mhux tal-UE legalment residenti; jistieden lill-Kummissjoni tkompli taħdem favur strateġija għal ritorni aktar effettivi f’konformità sħiħa mal-Karta tad-Drittijiet Fundamentali u d-drittijiet tal-bniedem ta’ dawk li jaslu fl-UE; jistieden ukoll lill-Kummissjoni tkompli testendi l-kooperazzjoni esterna tagħha dwar il-migrazzjoni u l-ażil b’kunsiderazzjoni xierqa għall-Artikolu 218 tat-TFUE, kif ukoll tippromwovi politiki ta’ integrazzjoni għal ċittadini mhux tal-UE legalment residenti, b’appoġġ mill-AMIF;
9.	Iħeġġeġ lill-Kummissjoni żżid it-trasparenza u r-responsabbiltà tal-ipprogrammar u l-implimentazzjoni tal-fondi għall-Affarijiet Interni f’pajjiżi terzi u l-finanzjament tal-NDICI, bħal f’pajjiżi bħat-Tuneżija u l-Libja; jistieden lill-Kummissjoni tipproduċi ħarsa ġenerali disponibbli għall-pubbliku tal-infiq kollu relatat mal-migrazzjoni f’pajjiżi terzi, u jħeġġeġ valutazzjonijiet tal-impatt ex ante dwar id-drittijiet tal-bniedem għall-infiq relatat mal-migrazzjoni f’pajjiżi terzi, u jistedinha tikkondividi dawn il-valutazzjonijiet mal-Parlament;
10.	Jirrikonoxxi l-appoġġ kontinwu tad-DĠ JUST għall-politika tal-Kummissjoni dwar ir-rispett tal-istat tad-dritt fl-Unjoni, speċjalment l-edizzjoni annwali tat-Tabella ta’ Valutazzjoni tal-Ġustizzja u t-tielet Rapport Annwali dwar l-Istat tad-Dritt, li għall-ewwel darba kien fih rakkomandazzjonijiet lill-Istati Membri; iħeġġeġ lill-Kummissjoni timmonitorja mill-qrib is-segwitu effettiv tar-rakkomandazzjonijiet ipprovduti lill-Istati Membri kkonċernati, u tieħu azzjoni f’każ li ma jiġux adottati miżuri adegwati fil-livell nazzjonali biex jiġi indirizzat it-tħassib eżistenti;
11.	Jinnota bi tħassib ir-Rapport Speċjali tal-Ombudsman Ewropew dwar iż-żmien li tieħu l-Kummissjoni biex tittratta t-talbiet għal aċċess pubbliku għad-dokumenti, li stqarr li f’85 % tal-każijiet il-Kummissjoni ma tittrattax l-applikazzjonijiet konfermatorji fil-limiti ta’ żmien legali; jistieden lill-Kummissjoni tindirizza din il-kwistjoni b’mod urġenti u tikkonforma mar-Regolament 1049/2001 dwar l-aċċess pubbliku għad-dokumenti, li jikkostitwixxi prekundizzjoni fundamentali għat-trasparenza u l-fiduċja pubblika fil-Kummissjoni; ifakkar li fl-2022, l-Ombudsman ħeġġet lill-Kummissjoni tittratta b’konsistenza akbar it-talbiet għal aċċess għal dokumenti li jikkonċernaw il-fondi ta’ rkupru tal-UE u tispjega aħjar ir-raġunament tagħha jekk tiddeċiedi li ma tirrilaxxax l-informazzjoni mitluba[footnoteRef:1], u li l-Ombudsman fetħet inkjesta dwar ir-rifjut tal-Kummissjoni li tagħti aċċess pubbliku għal dokumenti relatati mal-proposta tagħha għal Regolament dwar l-Ispazju Ewropew tad-Data dwar is-Saħħa[footnoteRef:2]; [1:  https://www.ombudsman.europa.eu/en/news-document/en/163567]  [2:  https://www.ombudsman.europa.eu/en/case/en/62762] 

12.	Jiddispjaċih ħafna dwar in-nuqqas ta’ miżuri ta’ infurzar tal-Kummissjoni u ta’ segwitu leġiżlattiv għar-rakkomandazzjoni tal-Parlament, inkluż dwar ir-rakkomandazzjoni tal-15 ta’ Ġunju 2023 lill-Kunsill u lill-Kummissjoni wara l-investigazzjoni ta’ allegati kontravenzjonijiet u amministrazzjoni ħażina fl-applikazzjoni tad-dritt tal-Unjoni fir-rigward tal-użu tal-Pegasus u ta’ software ta’ spjunaġġ għas-sorveljanza ekwivalenti; jistieden lill-Kummissjoni tirrispetta l-prinċipju tal-kooperazzjoni leali bejn l-istituzzjonijiet tal-Unjoni, u tikkonforma mal-obbligi stabbiliti fil-Ftehim Qafas u fil-Ftehim Interistituzzjonali dwar it-Tfassil Aħjar tal-Liġijiet;
13.	Jinsab imħasseb ħafna dwar ir-rivelazzjonijiet dwar kunflitti ta’ interess li jinvolvu uffiċjali ta’ livell għoli tal-Kummissjoni u l-użu tal-kampanja ta’ reklamar X relatata mar-regolament dwar l-Abbuż Sesswali tat-Tfal; jistieden lill-Kummissjoni tippubblika d-dokumenti kollha mitluba mill-Parlament u tkun trasparenti għalkollox dwar dan il-każ;

